**И. АРАБАЕВ АТЫНДАГЫ КЫРГЫЗ МАМЛЕКЕТТИК УНИВЕРСИТЕТИ**

**ЖУСУП БАЛАСАГЫН АТЫНДАГЫ КЫРГЫЗ УЛУТТУК УНИВЕРСИТЕТИ**

**Д 07.20.624 ДИССЕРТАЦИЯЛЫК КЕҢЕШ**

Кол жазма укугунда

УДК: .........................

**КУНТУБАЕВА АЙЖАМАЛ АХМАТБЕКОВНА**

**БАЯЛЫ ИСАКЕЕВДИН КЫРГЫЗ МАМЛЕКЕТТҮҮЛҮГҮНҮН КАЛЫПТАНЫШЫНДАГЫ ИШМЕРДҮҮЛҮГҮ**

07.00.02 – Ата Мекен тарыхы

**Тарых илимдеринин кандидаты окумуштуулук даражасын**

**изденип алуу үчүн жазылган диссертациянын**

**АВТОРЕФЕРАТЫ**

**БИШКЕК 2022**

### Диссертациялык иш И.Раззаков атындагы Кыргыз мамлекеттик техникалык университетинин “Гуманитардык жана коомдук илимдер” кафедрасында аткарылды.

|  |  |
| --- | --- |
| **Илимий жетекчи:** | **Карыева Анара Карыевна,**  тарых илимдеринин доктору, доцент, И.Раззаков атындагы Кыргыз мамлекеттик техникалык университетинин Гуманитардык жана коомдук илимдер кафедрасынын профессору |
| **Расмий оппоненттер:** | **Айдаркул Каана,** тарых илимдеринин доктору, профессор, И.Арабаев атындагы Кыргыз мамлекеттик университетинин Кыргызстандын тарыхы жана этнографиясы кафедрасынын профессору  **Болпонова Асыл Бактыбековна,** тарых илимдеринин доктору, профессор |
| **Жетектөөчү мекеме:** | Кыргыз-Түрк «Манас» университетинин Гуманитардык факультетинин Тарых бөлүмү. Дареги: 720038, Бишкек ш., Жал -23, 30/4 |

Диссертациялык иш 2022-жылдын 1-декабрында саат 15-00дө И. Арабаев атындагы Кыргыз мамлекеттик университети менен Ж. Баласагын атындагы Кыргыз улуттук университетинин алдындагы тарых илимдеринин доктору (кандидаты) окумуштуулук даражасын коргоо боюнча түзүлгөн Д 07.20.624 диссертациялык кеңешинин жыйынында корголот. *Дареги*: 720026. Бишкек шаары, Раззаков көчөсү 51а.

Диссертация менен И. Арабаев атындагы Кыргыз мамлекеттик университетинин (720026. Бишкек шаары, Раззаков көчөсү, 51а) жана Ж. Баласагын атындагы Кыргыз улуттук университетинин (720033. Бишкек шаары, Фрунзе көчөсү, 547) илимий китепканаларынан, ошондой эле диссертациялык кеңештин «arabaev.kg» сайтынан таанышууга болот.

Автореферат 2022-жылдын .................... таркатылды.

**Диссертациялык кеңештин**

**окумуштуу катчысы,**

**т.и.д., дпрофессор Ж.Б.Алымбаев**

**ИШТИН ЖАЛПЫ МҮНӨЗДӨМӨСҮ**

**Диссертациянын темасынын актуалдуулугу.** Кыргызстандын көз карандысыздыкка жетиши коомдук турмушта ири өзгөрүүлөрдүн ишке ашуусуна өбөлгө түздү. Эгемендүү мамлекеттүүлүктүн бекемделиши, эл аралык мамилелерде өз алдынча субъект катары чыгуусу, Кыргызстандын тарыхындагы эң негизги маанилүү көйгөйлөрдүн бири - кыргыз мамлекеттүүлүгүнүн калыптанышынын этаптарына партиялык, советтик конъюнктурадан четтеп, жаңыча көз карашта кароого шарт түзүштү. Ошол эле учурда кыргыз мамлекетинин калыптанышына өз өмүрлөрүн арнашкан белгилүү тарыхый инсандардын саясий, мамлекеттик ишмердүүлүктөрүнө историзм принцибинин негизинде илимий баа берилип, кыргыз тарыхнаамасынын актай барактары толуктала баштады.

Диссертациялык иштин актуалдуулугу эгемендүүлүк мезгилиндеги коомдук-саясий турмуштагы өзгөрүүлөр элдик аң-сезимге дагы таасир тийгизип, мамлекетибиздин өткөн тарыхына, баалуулуктарына кайрылуу менен объективдүү баа берүү зарылдыгы менен аныкталат. Совет бийлигинин орношу менен 1920-1930-жылдардагы Кыргызстандын калкынын жашоо-турмушун түп-тамыры менен өзгөрткөн коомдогу саясий, экономикалык жактан өзгөрткөн кыргыз совет мамлекетинин түзүлүшү, отурукташтыруу, коллективдештирүү, маданий куруу менен кошо саясий куугунтуктоо процесстери жүргөн.

Тилекке каршы, совет мезгилинде инсан таануу проблемасы көмүскөдө калып, элибиздин тарыхындагы белгилүү инсандардын ишмердүүлүктөрү атайын изилдөөгө алынбай келген. Кыргыз мамлекеттүүлүгүн түптөөгө чоң салып кошкон 1920–1930-жж. саясий ишмерлердин катарында белгилүү мамлекеттик ишмер Баялы Дикамбаевич Исакеев дагы бар. Өзүнүн кыска өмүрүндө катардагы мамлекеттик кызматкерден Кыргыз АССРнын Эл комиссарлар кеңешинин төрагасына чейинки кызматка чейин жетип, “улутчул”, “эл душманы” деген айыптоо менен сталиндик террордун курмандыгы болгон Б.Исакеевдин мамлекеттик ишмердүүлүгү менен инсандык сапаты объективдүү каралып, илимий негизде баа берүү кыргыз тарыхнамасындагы инстан таануу проблемасындагы маселелердин бири. Б.Исакеевдин өмүр жолун, коомдук-саясий ишмердүүлүгүн ар тараптан изилдөө республикабыздын идеологиясын түзүүдө, тарыхтын актай барактарын тактоодо, улуттук аң-сезимди өстүрүүдө чоң роль ойнойт. Ошондуктан изилдөө ишинин илимий жана практикалык мааниси бүгүнкү күндө чоң мааниге ээ жана актуалдуу.

**Диссертациянын темасы ири илимий багыттар, программалар жана негизги илимий иштер менен байланышы.** Диссертациялык иш демилгелүү эмгек болуп саналат.

**Диссертациялык иштин максаты** - Б.Исакеевдин коомдук-саясий ишмердүүлүгүн комплекстүү изилдөө, анын Кыргыз совет мамлекеттүүлүгүнүн калыптануусундагы орду, саясий ишмердүүлүгүн ачып берүү.

Бул максатка жетишүү үчүн **төмөндөгүдөй милдеттер коюлду:**

* Изилдөө ишинин тарыхнамаалык, булактык базасына илимий анализ кылуу;
* 1917–1930-жж. Кыргызстандагы коомдук-саясий абалга жана Баялы Исакеевдин советтик мамлекеттик ишмер катары калыптануусундагы факторлорго талдоо жүргүзүү;
* 1920-1930-жылдардагы Б.Исакеевдин мамлекеттик ишмер катары калыптануусуна баа берүү;
* 1916-жылдагы улуттук-боштондук көтөрүлүштүн катышуучусу жана мамлекеттик ишмер катары Б.Исакеевдин көтөрүлүшкө карата көз карашын аныктоо;
* 1920-1930-жж. Б.Исакеевдин саясий жана экономикалык өзгөрүүлөрдөгү ролун аныктоо;
* Б.Исакеевдин Кыргызстандын 1930-жылдардагы маданияттын өсүшүнө кошкон салымын аныктоо;
* Б.Исакеевдин саясий репрессияга кабылгандыгынын себебин ачып берүү.

**Изилдөөнүн илимий жаңылыгы**:

1. Кыргыз тарыхнаамасында биринчи жолу Б.Д.Исакеевдин өмүр жолу менен бирге партиялык, мамлекеттик ишмердүүлүгү атайын диссертациялык изилдөө катары каралды.
2. Белгилүү мамлекеттик ишмер Баялы Исакеевдин ХХ кылымдын 20-30-жылдардагы Кыргызстандын саясий, социалдык-экономикалык жана маданий өнүгүүсүнө кошкон салымы боюнча тарыхнаамалык эмгектер менен булактык базага анализ кылынып, бир катар архивдик материалдар илимий айлампага алгач киргизилип, проблема боюнча натыйжалуу тыянактар чыгарылды.
3. Б.Д.Исакеевдин мамлекеттик ишмер катары калыптануусундагы негизги факторлор аныкталды. Совет мезгилине чейинки коомдук-саясий абал, жергиликтүү мусулман, орус-жергиликтүү мектептерден билим алуусу, 1916-жылдагы көтөрүлүшкө катышуусу, Октябрь революциясынын кийин мекенине кайтып келүүнө жана совет бийлигинин алгачкы жылдарындагы коомдогу өзгөрүүлөрдүн тийгизген таасирине анализ кылынды.
4. 1916-жылдагы улуттук-боштондук көтөрүлүшкө катышкан Б.Исакеевдин көтөрүлүштүн 15 жылдыгына карата жасаган доклады боюнча көтөрүлүштүн тарыхый мааниси, келип чыгышы, мүнөзү жана кыймылдаткыч күчтөрү боюнча көз карашына илимий анализ жүргүзүлдү.
5. Мамлекеттик ишмер катары 1930-жылдардагы республикадагы социалдык-экономикалык өзгөрүүлөрдүн жүрүшүнө жигердүү катышкан Б.Исакеевдин ишмердүүлүгүнө комплекстүү анализ кылынып, тыянактар чыгарылды.
6. Б.Исакеев совет мезгилинин алгачкы жылдарындагы билим берүү, илим жана маданиятты өнүктүрүүгө кошкон салымына баа берилди.
7. Кыргыз совет мамлекетинин калыптануусуна жана анын өнүгүүсүнө түздөн-түз катышкан кыргыз элинин көрүнүктүү инсандарынын, анын ичинде мамлекеттик ишмер Б.Исакеевдин 1937-1938-жылдардагы массалык репрессиялоонун курмандыгы болушундагы саясий кырдаал менен факторлорго илимий анализ кылынды.

**Изилдөөнүн жыйынтыктарынын практикалык мааниси.** Иликтөөнүн жыйынтыктарыАта Мекен тарыхы боюнча ХХ кылымдын 20-30-жылдагы коомдук-саясий тарыхы боюнча жалпы эмгектерди, атайын окуу китептерди жазууда, андан сырткары жогорку окуу жайларында инсан таануу маселеси боюнча атайын курстарды уюштурууда пайдаланууга болот. Бир эле мезгилде жаштарды мекенчилдикке тарбиялоодо колдонулушу мүмкүн.

**Диссертациянын коргоого сунушталган негизги жоболору:**

1. Белгилүү мамлекеттик ишмер Б.Исакеевдин ХХ к. 20-30-жж. Советтик кыргыз мамлекетинин калыптанып, өнүгүүсүндөгү ишмердүүлүгүнө тарыхый булактардын негизинде комплекстүү анализ кылынып, илимий баа берилди.
2. Б.Исакеевдин саясий, мамлекеттик ишмер катары калыптануусунда өмүр жолунун алгачкы мезгилиндеги аймактагы коомдук-саясий абал таасирин тийгизген. Алгач мусулман, кийин орус-жергиликтүү мектебинен билим алган мамлекеттик ишмер 1916-жылкы Улуттук-боштондук көтөрүлүшкө катышып, эл менен кошо Кытайга качып, Үркүндүн запкысын эл менен чогуу көргөн. 1917-жылы кайра мекенине кайтып, алгач почта байланышында, андан кийин райондук сотто катчы, Нарын уездинде совет бийлигинин идеологиясын жергиликтүү калкка жетирүүдөгү үгүт-насаат иштерине активдүү катышкан Б.Исакеевдин мамлекеттик ишмер болуп калыптануусунда Ташкендеги Орто Азия коммунисттик университеттинде (САКУ), Москвадагы БКП(б) БКнын партиялык кызматкерлерди даярдоочу курстан алган билимдери мамлекеттик ишмер катары калыптануусундагы негизги факторлор болгон.
3. Б.Исакеев - замандаштары Жусуп Абдрахманов, Абдыкерим Сыдыков, Касым Тыныстанов, Ишенаалы Арабаев, Төрөкул Айтматов ж.б. сыяктуу Кыргыз совет мамлекетинин калыптанып, өнүгүүсүнө салым кошкон белгилүү мамлекеттик ишмер. Совет мезгилинин алгачкы жылдарында почта кызматкеринен баштаган Б.Исакеев өзүнүн мамлекеттик ишмердүүлүгүндө Кыргыз Республикасынын Эл комиссарлар советинин төрагасына чейинки жолду басып өтүп, Кыргызстандын 1930-жылдарындагы социалдык-экономикалык, маданий өнүгүүсүнө салым кошкон.
4. Б.Исакеевдин өмүрү жана ишмердүүлүгү – кыргыз элинин совет мезгилинин алгачкы жылдарындагы өнүгүү тарыхындагы мамлекет үчүн, эл үчүн ак дилден кызмат кылып, өмүрүн элдин жаркын келечеги үчүн арнаган инсандын өрнөктүү өмүрү менен ишмердүүлүгү боюнча жасалган атайын илимий изилдөө катары диссертациянын жыйынтыктары кыргыз тарыхнаамасындагы инсан таануу проблемасы жана ХХ-кылымдын 20-30-жылдарындагы кыргыз совет мамлекетинин калыптануусу, коомдогу саясий, социалдык-экономикалык транцформациялануулар менен бирге сталиндик террордун жүрүшү боюнча проблемаларды толуктайт.

**Изилдөөчүнүн жеке салымы.** Изденүүчү белгилүү мамлекеттик ишмер Баялы Исакеевдин өмүрү жана ишмердигине байланыштуу бир катар архивдик булактарды илимий айлампага киргизүү менен комплекстүү изилдөө жүргүзгөн.

**Изилдөөнүн жыйынтыктарынын апробацияланышы:** Диссертациянын негизги мазмуну жана илимий тыянактары республикалык жана эл аралык илимий, илимий-практикалык конференциялардагы баяндамаларда апробацияланган.

**Диссертациянын жыйынтыктарынын басылмаларда жарыяланышынын толуктугу.** Диссертациядагы илимий жыйынтыктар жана практикалык сунуштар изденүүчүнүн Кыргыз Республикасынын Президентине караштуу УАК талаптарына туура келеген РИНЦ системасына кирген илимий басылмаларга жарыкка чыккан 7 илимий макаласында чагылдырылган.

**Диссертациялык иштин түзүлүшү жана көлөмү.** Диссертациялык иш киришүүдөн, 4 баптан**,** корутундудан, пайдаланылган адабияттардын тизмесинен жана тиркемеден турат.

**ИШТИН НЕГИЗГИ МАЗМУНУ**

**“Изилдөө проблемасынын тарыхнамаасы”** деп аталган I бапта кыргыз элинин чыгаан уулу – Б.Исакеевдин өмүрү, партиялык жана мамлекеттик ишмердүүлүгү жана анын кыргыз мамлекеттүүлүгүнүн калыптанышына кошкон салымы жөнүндөгү изилдөөнүн тарыхнаамасы: совет мезгилиндеги жана постсоветтик мезгилдеги деп экиге бөлүнүп каралды.

*Совет мезгилиндеги изилдөөлөр.* Совет мезгилинде идеологиялык басымдын күчтүү болгондугуна байланыштуу мамлекеттик кызматкерлердин ишмердүүлүктөрүн объективдүү баалоого, алардын чыныгы саясий бейнесин ачып берүүгө мүмкүн болгон эмес. Совет мезгилинде тарыхтагы инсандардын ролу маселесине анча деле көңүл бурулган эмес. Мында жалпы эл массасынын ролу жогору бааланып, ал эми жеке инсандардын ролу чектелип келинген. Бул учурдагы изилдөөлөр концептуалдык жана идеологиялык негизде алып караганда бир жактуу мүнөздө болуп, Б.Исакеевдин партиялык-мамлекеттик ишмердүүлүгү жалпы саясий изилдөөлөрдүн контекстинде гана каралган. Мында негизги басым анын республиканын чарбалык иштерине катышуусуна жасалган.

Совет мезгилиндеги, айрыкча, 1930-жж. эмгектер өздөрүнүн тенденциялуулугу, идеологиялык басым астында тургандыгы жана бийликтин саясатын ашыкча баалоосу менен айырмаланат. Бирок, алардагы колдонулган фактылык материалдар, конкреттүү окуялар жөнүндө маалыматтар өз таасирин жогото элек. Алгач проблеманы ачып берүү үчүн ошол учурдагы социалдык-экономикалык жана саясий кырдаалды чагылдырган эмгектерге талдоо жүргүзүү зарыл.

И.Фатьяновдун “Хозяйственное и культурное строительство Киргизии” (1927-ж.) аттуу эмгегинде Кыргызстандагы советтик курулуш, коомдук-саясий жана экономикалык багыттардагы өзгөрүүлөрдүн ишке ашырылышы каралат. Автор ошол мезгилдеги окуяларды өз көзү менен көрүп, өзгөрүүлөрдүн күбөсү болгон, ошондуктан анын эмгегинен кыргыз элинин 1920-жж. турмушунун трансформацияланышы тууралуу бир топ фактылык материалдарды алууга болот. “Чуйский район Киргизской АССР (Социально-экономический очерк)” деп аталган М.Кивмандын китепчесинде аймактын калкынын турмушундагы ири өзгөрүүлөр, айыл-чарбасынын, маданиятынын абалы, совет бийлигин ишке ашырып жаткан таптык саясатынын жыйынтыктары изилденет. П.Кушнердин “Горная Киргизия (“Социологическая разведка)” аттуу изилдөөсүндө Кыргызстандын 1920-жж. коомдук-саясий абалы талдоого алынат.

Б.Исакеевдин ишмердүүлүгүн изилдөөдө сөзсүз түрдө ошол мезгилдеги коомдук-саясий, экономикалык жана маданий өнүгүү боюнча изилдөөлөргө көңүл буруу зарыл. Бул багытта советтик мезгилде бир топ алгылыктуу изилдөө иштери жүргөн. Белгилүү окумуштуу В.Шерстобитовдун бир катар эмгектеринде Кыргызстандын аймагындагы социалдык-экономикалык абал жана жаңы саясатты жүргүзүү учурунда ири чарба ээлери башка жактарга көчүрүлгөндүгү, алардын таасирин толук жоготуу максатында катаал иш-чаралар жүргүзүлгөндүгү иликтенген.

1916-ж. улуттук-боштондук көтөрүлүш боюнча 1918–1929-жж. 24 макала жарык көрүп, алардын ичинен Т.Рыскулов, Ж.Абдрахманов, Б.Исакеев ж.б. эмгектеринде элдик козголоңдун себептери, жүрүшү талдоого алынып, бир катар ынанымдуу тарыхый материалдар берилет.

Белгилүү саясий ишмер Ж.Абдрахманов өз эмгектеринде 1920–1930-жж. республиканын коомдук-саясий, экономикалык абалы боюнча маалыматтарды калтырган. Анда аймактагы саясий кырдаал, туташ жамаатташтыруу жана индустриялаштыруу ж.б. маселелер боюнча пикирлерин, совет бийлигинин жүргүзүп жаткан саясатына позициясын автор өзүнүн күндөлүгүндө чагылдырат, жана бул аталган эмгеги өз кезегинде каралып жаткан мезгил боюнча баалуу булак катары да кызмат кылат.

Б.Исакеевдин 1932-ж. жарык көргөн «Киргизское восстание 1916 г.»аттуу баяндамасында көтөрүлүштүн өбөлгөлөрү жана себептери, жүрүшү каралып, көп сандагы фактылык материалдар берилип, жалпы саясий тыянактар чыгарылып, андагы көптөгөн маалыматтар жана тыянактар мааниси жактан баалуу болуп саналат.

Белгилүү окумуштуу С.Ильясов “Кооперативно-колхозное строительство в Киргизии (1918–1929 гг.)” аттуу эмгегинде совет бийлигинин республиканын айыл-чарбасын колхоздоштуруу жараянын иликтеп, анын позитивдүү жана негативдүү багыттарын талдоого алган. Ж. Бактыгулов, Ж. Малабаев, Т.Абдрахманов, С.Аттокуров, З.Эралиев ж.б. эмгектеринде республиканын айыл чарбасы, өнөр жайы, курулуш системасы, маданий ж.б. багыттагы өнүгүүсү изилдешкен.

Профессор С.Аттокуровдун “История индустриального развития Киргизии (1917-1937 гг.)” аттуу монографиясында Кыргызстанда социалисттик индустриялаштыруу процессинин тарыхы иликтөөго алынган. Автор Кыргызстанда индустриалдаштыруу процесси башка союздук республикаларга караганда алда канча узак убакытта ишке ашкандыгын фактылык материалдардын негизинде далилдейт.

Жалпысынан алып караганда советтик тарыхнаамада Б.Исакеев үстүрттөн каралып, изилдөөчүлөр анын ээлеген кызматтарын көргөзүү менен гана чектелишкен.

*Постсоветтик мезгилдеги изилдөөлөр.*Эгемендүүлүктүн шартындагы идеологиянын жана коомдук-саясий өзгөрүүлөрдүн натыйжасында элибиздин өткөн тарыхы объективдүү изилдене баштайт. ХХ к. 20–30-жж. кыргыз элинин көрүнүктүү саясий ишмерлери боюнча К.Үсөнбаев, С.Аттокуров, Э.Маанаев, Т.Кененсариев, Т.Чороев, К.Молдокасымов, Б.Абытов, А.Беделбаев, Д.Сапаралиев, О.Каратаев, А.Койчиев ж.б. окумуштуулардын көптөгөн эмгектери жарык көргөн. Ал эми Ж.Жунушалиев, С.Аттокуров, Ж.Малабаевдин эмгектеринде көрүнүктүү кыргыз саясий ишмерлери жөнүндөгү маселелер көтөрүлүп, айрыкча 1920–1930-жж. совет мамлекетинин республикадагы түптөлүү мезгилиндеги көрүнүктүү ишмерлер, репрессияланган инсандар жөнүндө бир катар изилдөөлөр жүргүзүлгөн.

1996-жылы чыккан «У истоков кыргызской национальной государственности» эмгекте авторлор кыргыз совет мамлекеттүүлүгүн түптөгөн инсандарды - А.Сыдыков, И.Айдарбеков, А.Орозбеков, Ж.Абрахманов, Б.Исакеев, М.Аммосов, Т.Кулатов, И.Раззаковды терең иликтөөгө алышкан. Эмгекте жогоруда аталган саясий ишмерлердин кыргыз совет республикасын түзүүдөгү ролуна, өз элин бактылуу турмушка жеткирүү үчүн жасаган күжүрмөн эмгектерине жана алардын инсандык сапаттарына баа беришкен.

Кыргыз совет мамлекеттүүлүгүн түптөөгө зор салым кошкон А. Сыдыковдун өмүрүн жана ишмердүүлүгүн чагылдырган бир нече эмгектер жарыкка чыккан. Алардын ичинен профессор З.К.Курмановдун изилдөөсүн өзгөчө белгилөөгө болот. Анда А.Сыдыковдун саясий ишмердүүлүгү, улуттук теңчилик идеясын ишке ашыруудагы ролу, совет мамлекетин куруудагы күрөшү чагылдырылган. Автор бир катар тарыхый булактардын негизинде А.Сыдыковдун 1922-жылы Тоолуу Кыргыз автономиялуу областын түзүүгө болгон аракетин жогору баалап, аны “кыргыз мамлекетинин негиздөөчүсү” катары эсептөөгө болот деген корутунду пикирге келет. Аталган автордун “Политическая борьба в Кыргызстане: 1920-е годы” (1997) аттуу китебинде кыргыз лидерлеринин республикадагы большевиктердин расмий саясатына болгон мамилеси алгачкы жолу объективдүү чагылдырган. Ал Кыргызстандагы оппозициялык кыймылдын келип чыгышын жана ишмердүүлүгүн, анын максаттарын жана милдеттерин иликтөөгө алган. З.Курманов 1920–1930-жж. белгилүү ишмерлер А.Сыдыков, Ж.Абдрахманов, И.Айдарбеков, Э.Арабаев, К.Тыныстанов, Б.Исакеев ж.б., тагыраак айтканда, саясий репрессиянын курмандыктары жөнүндө алгач илимий айлампага киргизилбеген архивдик булактар аркылуу изилдеген.

Т.и.д, проф. Ж.Жунушалиевдин “Время созидания и трагедий: 20-30-е годы ХХ в.») (2003) аттуу эмгегинде 1930-жж. саясий процесстерди, ири өзгөрүүлөрдү талдоого алган. Аталган автордун “Кыргызстан: преобразовательные процессы 20-30-х годов (Исторический анализ проблем созидания и трагедий) (1993) аттуу эмгегинде совет бийлигинин коллективдештирүү саясатынын жүрүшү, натыйжалары, кесепеттери талдоого алынат. Автордун пикиринде дыйкан чарбаларды күч аркылуу жамаатташтыруу өндүрүштү стагнацияга алып келип, миңдеген адамдар анын курмандыгына айланып, майда жана орто чарбалар талкаланган.

Профессор А.Жуманалиевдин “Политическая история Кыргызстана” (Становление политической системы кыргызского общества в 1920-1930-е годы) (2005) аттуу эмгегинде Түркстанда Совет бийлигинин орношу, Кыргыз мамлекеттүүлүгунүн негизин түзгөн – саясий системанын калыптанышы, республикадагы бийлик түзүмү, 1930-жж. административдик-командалык башкаруу ыкмасы, анын коомдук-саясий турмушка тийгизген таасири, ошол жылдардагы кыргыз элинин мамлекеттүүлүгүнүн өнүгүшү, партиялык башкаруу системасы ж.б. бир катар маселелер каралган. Автор маселенин тарыхнаамасына чоң көңүл буруп, чет элдик авторлордун концепцияларын да пайдаланган. Жалпысынан, эмгекте архивдик булактардын негизинде 1920-1930-жж. саясий процесстерге жаңы мамиленин негизинде объективдүү баа берүүгө аракет жасалган.

Тарых илимдеринин кандидаты Б.Ж.Абдрахманов республиканын Улуттук коопсуздук комитетинин архивиндеги материалдарды пайдалануу аркылуу 1920–1930-жж. коллективдештирүү, оокаттуу адамдарды кулакка тартуу, саясий репрессиялар жөнүндө изилдөөлөрдү жүргүзгөн. Автор өз эмгектеринде совет бийлигинин таптык саясаты же коомдун экономикасынын негизин түзгөн өндүрүүчү күчтөргө каршы саясатты ишке ашырууда күч түзүмдөрү өз укуктарынан жана кызмат абалдарынан ашыкча пайдаланышкан, натыйжада миңдеген күнөөсүз адамдар саясий режимдин курмандыктарына айланышкандыгын белгилейт. Ал фактылык материалдардын негизинде чарбаларды коллективдештирүүдөн карапайым калк жапа чеккендигин, элден мал-мүлктү тартып алуунун натыйжасында массалык ачарчылык башталганын, бир катар аймактарда совет өкмөтүнүн мындай саясатына каршы нааразычылык кыймылдары ишке ашкандыгын далилдейт.

Б.Ж.Абдрахманов жана А.Абдырахманов биргеликте жазышкан республикадагы саясий репрессиянын курмандыктары боюнча 10 томдук китепте 1920–1953-жж. аралыгында 20 000 ден ашуун адамдын аты, ата-теги, алардын камакка алынуусунун себептери, ишмердүүлүктөрү ж.б. жөнүндө маалыматтар камтылып, биз изилдөөгө алып жаткан Б. Исакеев боюнча да кыскача маалымат берилген. Бул эмгектин баалуулугу алгач коомчулукка жарыяланбаган республиканын улуттук коопсуздук комитетинин архивиндеги документтердин илимий айлампага киргизилишинде турат.

Архив кызматкерлери Т.Абдыкадыров жана С.Жуманалиевдин “Баялы Исакеев: Судьба и время”, коомдук ишмер А.Кулматовдун “Баялы Исакеев” (Тарыхый очерк) деген эмгектерде Б.Исакеев кыргыз элинин өзүнчө мамлекет болушунун, экономикалык жактан өнүгүүнүн жана улуттук аң-сезимдин калыптанышынын алгачкы пайдубалын түптөгөн инсандардын бири катарында мүнөздөлөт.

Окумуштуу-тарыхчылар Ж.Жунушалиев, З.Курманов, Т.Н. Өмүрбеков, А.Б.Болпонова, В.Плоских, М.Жусупова ж.б. тарыхчылар эмгектеринде совет мезгилинин алгачкы этабындагы саясий ишмерлер жөнүндө бир катар диссертациялык изилдөөлөр жүргүзүлгөн.

Т.и.д. А.Б.Болпонова “Касым Тыныстанов – ученый и государственный деятель Кыргызстана” (2011), М.М. Жусупова “Төрөкул Айтматов – коомдук-саясий жана мамлекеттик ишмер” (2010), Г.К.Бекмурзаева “Абдыкадыр Орозбеков – мамлекеттик ишмер” (2010) деген темада архивдик булактардын негизинде диссертациялык изилдөөлөрүн жүргүзүшкөн.

С.Табышалиев жана А. Табышалиеванын эмгегинде Кыргызстандын көрүнүктүү мамлекеттик ишмери И.Раззаковдун ишмердүүлүгү алгачкы ирет обьективдүү түрдө, кенен иликтөөгө алынган. 1996-ж. И.Раззаков жөнүндө эскерүүлөр, ал эми 2000-ж. документалдык материалдар жыйнагы жарык көргөн. Аталган эмгектерде 1940–1960-жж. көрүнүктүү саясий ишмерлердин чыныгы бейнеси ачып берилген жана архивдик, эпистолярдык жаңы маалыматтарды жана документтерди пайдалануу аркылуу Кыргызстандагы социалдык-саясий жана экономикалык өнүгүү процесстерине реалдуу баа берилген.

Эгемендүүлүк мезгилинде жарыкка чыккан “Политическая история Кыргызстана” (Бишкек, 2001) деп аталган жамааттык эмгекте да республиканын 1920-1930-жж. саясий абалы, ири мамлекеттик ишмерлери жөнүндө маселелерге көңүл бурулган. Постсоветтик мезгилде кыргыз тарыхнаамасында инсан таануу проблемасы негизги орунда туруп, белгилүү тарыхчылар Т.Н.Өмүрбеков, А.С.Ормушев, Т.Кененсариев тарыхый инсандар жөнүндө бир топ эмгектерди жазышкан. Алардын изилдөөлөрү өзүнүн тереңдиги, илимий жактан мыкты талдоо жүргүзүлгөндүгү, колдонулган материалдардын кызыктуулугу менен айырмаланышат.

Б.Исакеевдин ишмердүүлүгүн ачып берүүдө оозеки булактар, адабий чыгармаларга да токтолуу зарыл. Анткени аларда оозеки мүнөздөгү материалдардын негизинде алгач белгисиз болгон жагдайлар ачып берилген. Акыркы учурда Б.Исакеевдин өмүрү, ишмердүүлүгү боюнча чакан макалалар мезгилдүү басма сөз беттеринде жарыялана баштады.

1990-жылдардын баш ченинде Ата мекендик тарыхтын совет мезгилиндеги процесстери, айрыкча, көрүнүктүү мамлекеттик ишмерлер жөнүндө эмгектер пайда болгон. Алар түрдүү публикациялар, илимий изилдөөлөр түрүндө белгилүү. Бир эле мезгилде мындай изилдөөлөрдө ири субъективдүүлүк үстөмдүк кылат, көптөгөн авторлор тигил же бул инсандардын ролун ашыра баалоого аракет жасашкан. Көз карандысыздык жылдарында бир катар изилдөөчүлөрдүн аракеттери менен Б.Исакеевдин мамлекеттик жогорку кызматтарды ээлеп турган учурдагы ишмердүүлүгүнүн негизги багыттары аныкталган. Бирок, анын мамлекеттик ишмердүүлүгү объективдүүлүк, тарыхыйлуулук принциптеринин негизинде толук, ар тараптуу жана системалык түрдө иликтөөгө алынган эмес.

Диссертациялык иштин **“Изилдөөнүн булактык базасы жана методологиясы”** деп аталган II бапында Кыргыз Республикасынын Борбордук мамлекеттик коомдук-саясий документтер архивинин (КР БМКСДА), Кыргыз Республикасынын Борбордук мамлекеттик архивинин (КР БМА), Кыргыз Республикасынын улуттук коопсуздук мамлекеттик комитетинин архивинин фонддорунун булактары, жарыяланган булактар талдоого алынып, илимий ыкмалардын негизинде иликтенип, анализ жүргүзүлдү.

***Изилдөө ишинин объектиси* -** Кыргыз мамлекеттүүлүгүнүн калыптанышындагы инсандардын орду. Борбордук жана жергиликтүү саясий күчтөрдүн кагылышууларынын коштоосундагы оор кырдаалда жүргөн кыргыз мамлекеттүүлүгүнүн калыптанышы жана бекемделишиндеги белгилүү мамлекеттик ишмер Баялы Исакеевдин салымы.

***Изилдөөнүн предмети*** - көрүнүктүү мамлекеттик ишмер Баялы Исакеевдин кыргыз мамлекеттүүлүгүнүн калыптанышындагы орду. ХХ кылымдын башындагы кыргыз элинин белгилүү саясий, мамлекеттик ишмерлери сыяктуу эле Б.Исакеев Кыргызстандын 1920-1930-жылдарындагы коомдук-саясий, социалдык-экономикалык жана маданий өнүгүүсүндөгү кайра курууларга жигердүү катышкан.

Б.Исакеевдин мамлекеттик ишмердүүлүгү 1920-1930-жылдардагы Кыргыз совет мамлекетинин калыптануусундагы этаптарга, административдик-командалык бийликтин бекемделүү мезгилине туура келет. Коомдогу саясий өзгөрүүлөр Кыргызстандын эл чарбасынын бардык тармактарындагы социалисттик курулуштарды ишке ашыруу жалпы Совет өлкөсүнүн Жаңы экономикалык саясатка өтүүсү менен башталган. Кыргыз совет мамлекетинин калыптануусу үчүн болгон кыргыз саясатчыларынын күрөшү алгач, 1921-жылы көтөрүлгөн Тоолуу Кыргыз автономиялуу областын түзүүгө болгон аракеттер менен башталган.

Диссертациялык иштин тарыхый булактык базасын 3 топко бөлүп кароого болот: 1) Б.Исакеевдин өмүрү, ишмердүүлүгүнө байланышкан архивдик документтер; 2) Б.Исакеевдин ишмердүүлүгү жылдарында мезгилдүү басма сөздөргө чыккан макалалар, баяндамалар, кыргыз мамлекеттүүлүгүн түзүлүшүнө жана бекемделишине катышкан замандаштарынын, саясий, мамлекеттик ишмерлердин эскерүүлөрү, эмгектери; 3) 1920-1930-жылдардагы Кыргызстандын коомдук-саясий, социалдык-экономикалык тарыхы боюнча мамлекеттик, партиялык чечимдер.

Диссертациялык иштин тарыхый булактык базасын Кыргыз Республикасынын борбордук мамлекеттик коомдук-саясий документтердин архивиндеги Б.Исакеевдин өмүрү жана мамлекеттик ишмердүүлүгүнө байланышкан № 56 жана № 10 Фондунун архивдик маалыматтардын топтому, Кыргыз Республикасынын Борбордук мамлекеттик архивдиндеги жана Кыргыз Республикасынын улуттук коопсуздук мамлекеттик комитеттин архивинин Фонд-СУ, АУД №7415-су ишинин материалдары түзүп, изилдөөдө негизги булак катары колдонулду, аларга төмөндөгү архивдик булактар кирет: V партиянын областтык конференциясынын делегаттарынын тизмеси, мандаттык комиссиянын протоколу жана резолюциясы; Советтердин, профсоюздардын иши боюнча аталган конференциянын отчеттук докладына материалдар; БКП(б)нын Кыргызстандагы областык комитетинин аткаруу бюросунун отурумдарынын протоколдору; Аткаруу бюросунун № 55-56 протоколдору жана анын материалдары; Обкомдун Агитпроп бөлүмүнүн иш планы; 1929-1930-жж. күзгү жана жазгы айдоо компаниясынын жыйынтыгы жөнүндө; Күзгү жана жазгы айдоо компаниясынын жыйынтыгы жөнүндө; Колхоздор боюнча жазгы айдоо компаниясынын планы; республиканын көчүмөн, жарым көчүмөн калкын отурукташтыруу боюнча докладдык кат; БКП(б) БК менен кат алышуулар, Орто Азия бюросу, Кыргыз обкомунун Кыргызстандагы көчмөн калкты отуруктуштаруу боюнча токтому жана материалдары; Кыргыз обкомунун катчыларынын кат алышуулары; Абджрахмановдун катынын көчүрмөсү жана кат алышуулары, Кыргызстандагы контрулутчулдук жөнүндө маалымат (1925-1937-жж. үчүн материал); Кыргызстанда колхоздорду уюштуруунун өнүгүшү жана абалы; Кырг АССРын райондоштуруу жөнүндө; Советтик жана партиялык аппараттарга жергиликтүү адистерди тартуу жөнүндө; Айыл чарбасын өнүктүрүү боюнча ССР Союзунун ЭКК жана БКП(б) БКнын токтомдору, жыйнактары, маалымдамалары, маалыматтары; БКП(б) нын Кыргыз обкомунун IV Пленумунун протоколдору жана резалюциялары; БКП(б) нын Кыргыз обкомунун IV Пленумунун стенограммасы ж.б.

КР БМАнын 1603 фондусундагы төмөнкү документтер илимий анализге алынды:Кыргыз ССРинин ЭКК токомдору; БАК Президиумунун, БКП(б) обкомунун. ведомостволордун коллегиялары, кеңештеринин, Кыргыз АССРнын райондук аткаруу комитеттеринин отурумунун токтомдору, протоколдору, протоколунун көчүрмөлөрү; ББАК жана СССРдин БАКнын Президиумунун, Катчылыгынын отурумдарынын протоколдору, протколдорунун көчүрмөлөрү; “Кыргыз ССРинде чарба жүргүзүү жана маданиятты өнүктүрүү боюнча чара жөнүндө” БКП(б) БК менен ЭКК токтому; Кыргыз АССРнын БАК, ЭКК жана Мампланын кызматкерлеринин тизмеси; ССР ИА Кырг АССРда жаратылыш ресурсттарды өздөштүрүү боюнча II конференциясынын Стенограммасы. Кырг АССРнын ЭКК төрагасынын орун басарынын (Б.Исакеев – К,А.) автотранспорт жана Фрунзе – Токмок – Рыбачье темир жолунун бутагын куруунун абалы жөнүндө Докладдык каты.; Кырг ССРинин 4 чакырылышынын 6-сессиясы; Ф. Т.Сатылгановдун үй-бүлөсүнө жардам көрсөтүү; Кырг ССРнин Жогорку Кеңешинин комиссиясынын отурумунун протоколдору, Кырг ССРнин КП(Б) нын тобунун БАК Президиумундагы отурумунун протоколдору.

Каралып жаткан маселе боюнча мезгилдүү басма сөз каражаттары да маанилүү булак катары кызмат кылат. Анткени республикадагы маанилүү окуялар өз кезегинде басма сөз каражаттарында жана илимий журналдарда чагылдырылган. Б.Исакеевдин конференцияларда, чогулуштарда, эл менен жолугушуу учурларында сүйлөгөн сөздөрү, баяндамалары, республиканын аймактарына жасаган иш сапарлары тууралуу маалыматтары мезгилдүү басма сөз каражаттарында жарыяланып турган. Мисалы, 1934-жылдын 3-июнунда ”Советская Киргизия” гезитинин 2-бетине Б.Исакеевдин “Литературу Киргизии на уровень социалистических задач” аттуу чоң баяндамасы чыгып, анда кыргыз адабиятындагы көйгөйлөрдү карап, жазуучулардын эски жана жаш жазуучулар болуп эки лагерге бөлүнүшүн туура эмес деп белгилеп, прозанын аздыгын, драматургия менен балдар адабиятынын жоктугун баса белгилеп, кыргыз адабиятын жакшыртуу боюнча пикирин билдирип кетет.

Б.Исакеевдин 1932-ж. жарык көргөн «Киргизское восстание 1916 г.»аттуу баяндамасында көтөрүлүштүн өбөлгөлөрү жана себептери, жүрүшү каралып, көп сандагы фактылык материалдар берилип, жалпы саясий тыянактар чыгарылган. Автордун баамында, 1917-ж. революция 1916-ж. көтөрүлүштө коюлган милдеттерди чечти, Түркстандын жумушчу-дыйкандары Орусиянын большевиктер жетектеген пролетариаты менен бирдикте үстөмдүк кылуучу таптарга каршы күрөшүп, социализмдин курулушун камсыз кылды. Албетте, автордун баяндамасы өз доорунун идеологиясына, дүйнө таанымына негизделген.

Кыргыз мамлекеттүүлүгүнүн түзүлүшүнө активдүү катышкан белгилүү саясий жана мамлекеттик ишмер Ж.Абдырахмановдун “1916. Күндөлүк. Сталинге кат” эмгеги дагы диссертациялык изилдөөнүн булактык базасын толуктады. Анын 1916-жылдагы көтөрүлүш боюнча жасаган анализдери Б.Исакеевдин эмгеги менен салыштырылып илимий талдоо жасалды.

Үчүнчү топтогу булактык базага Советтер Союзунун Коммунистик партиясынын БКнын 1898-1988-жылдар аралыгындагы съездеринин, конференцияларынын, пленумдарынын резолюциялары, чечимдери боюнча түзүлгөн 16 томдук жыйнактын 2, 3, 4, 5, 6 жана 9 томдоруна киргизилген диссертациянын изилдөөсүнүн объектиси жана предмети боюнча 1917-1937-жылга чейин кабыл алынган документтер кирди.

Диссертацияда изилдөөгө алынып жаткан Кыргыз мамлекетинин калыптанып, бекемделүү мезгилиндеги реформалардын бири көчмөн, жарым көчмөн калкты отурукташтырып, айыл чарбасындагы ирилештирүү компаниясы болгон. БКП(б) БК бир катар токтомдорду кабыл алган. Кыргызстанда айыл чарбасын ирилештирүү компаниясынын жүрүшү БКП(б) БКнын 1931-жылдын 2-августунда кабыл алынган “О темпах дальнейшей коллективизации и задачах укрепления колхозов” деген токтомунда каралат.

Б.Исакеевдин ишмердүүлүгүнүн маанилүү этаптарынын бири - анын совет өкмөтүнүн жүргүзгөн саясатын жергиликтүү калкка жеткирүүдө үгүт-насаат иштерин жүргүзүүгө активдүү катышкандыгы. РКП(б) съездинде, конференцияларында атайын агитаторлордун иш жүргүзүүсүнө көрсөтмө катары атайын чечимдер, резолюциялар кабыл алынган. Алардын катарына 1925-жылдын 13 мартында РКП(б) БК “О подготовке и переподготовке агитаторов и пропагандистов” деген токтому кирет.

БКП(б)нын XVII конференциясы 1933-1937-жылдардагы эл чарбасынын өнүктүрүүнүн экинчи беш жылдыгынын планын түзөт. ЭКК төрагасы болуп дайындалган Б.Д.Исакеев да учурунда биринчи беш жылдыктын жыйынтыгы боюнча доклад жасап, экинчи беш жылдыкта партия койгон тапшырмалардын Кыргызстанда ишке ашыруунун багыттарына токтолгон.

В.П.Шерстобитов тарабынан редакцияланган «Резолюции и постановления съездов Советов Киргизии (1925-1937 гг.)» аттуу жыйнакта республикадагы советтик бийликтин чогулуштарынын чечимдери, токтомдору, кыргыз элинде социализмди куруу процессинин тарыхый этаптары толук чагылдырган. Бул документалдык материалдар ошол мезгилдеги коомдук-саясий жана экономикалык кырдаалды ар тараптуу иликтөөдө баалуу булак катары кызмат кылат.

Тарыхый булактык базанын негизиндеги илимий анализ белгилүү мамлекеттик ишмер Б.Исакеевдин 1920–1930-жылдардагы Кыргыз мамлекетинин калыптанып, бекемделишиндеги республиканын ар тараптуу өнүгүшүнө тийгизген таасирин, коомдук-саясий турмуштагы ролу менен ордун аныктоого негиз болду. Кыргызстандын советтик мезгилдеги өнүгүүсүн ар тараптуу изилдөөдө ошол мезгилдеги бир катар документалдык материалдар илимий айлампага киргизилди.

Проблеманын булактык базасына 1920–1930-жж. саясий, экономикалык жана социалдык мүнөздөгү маселелер боюнча түзүлгөн архивдик документтер, мезгилдүү басма сөздө чагылдырылган маалыматтар, эскерүүлөр ж.б. кирди. Мындан тышкары Б.Исакеевдин изилденип жаткан мезгилдеги түрдүү кызматтарда турган учурунда жыйындардагы сөздөрү, билдирүүлөрү, эскерүүлөрү, кабыл алынган документтер, чечимдер да кошумча тарыхый материал катары кызмат кылды.

Изилдөө ишинин объектиси менен предмети боюнча тандалып алынган тарыхый булактык база тарых илиминде кеңири колдонулуучу объективдүүлүк, тарыхыйлуулук принциптеринин негизинде колдонулду. Тарых илимин изилдөөнүн теорияларынын негизгилери болуп эсептелген гносеологиялык, логикалык жана методологиялык түрлөрү диссертациялык изилдөөдө кеңири колдонулду.

Диссертациялык иштин методологиялык базасын изилдөөнүн жалпы логикалык жана жалпы илимий методдору, андан сырткары азыркы гуманитардык дисциплиналардын методдору түзөт. О.э. изилдөөдө функционалдык метод кеңири колдонулду. Ал 1920-1930-жылдары жалпы, СССРдин, союздук республикалардын түзүлүшү, СССРде болгон реформалар, кайра куруулар, саясий куугунтуктоолордун өз ара байланыштардын изилдөөнү, анын аймактык проблемаларга тийгизген таасирин тактоого көмөк көргөздү. Бул метод геосаясий маселелерди этикалык жактан баалоодон алыс туруп, позитивдүү-практикалык мүнөзгө негизделет.

Диссертациянын үстүндө иштөө учурунда хронологиялык-тарыхый метод эске алындыу. Ал изилденип жаткан материалды мезгилдик кыраат менен жазууга жана коом, мамлекет жана инсандын тарыхый өнүгүшүн өз ара шарттаган нукта иликтөөгө мүмкүндүк берди. Андан сырткары, изилдөө иштеринде кеңири колдонулган тарыхый-салыштырмалуулук методу да колдонулду. Кандай гана салыштыруу болбосун ал сөзсүз түрдө тарыхый түшүндүрмөгө зарыл болгон генетикалык мүнөздөгү белгилерди көрүнүштөрдөн таап чыгуусу керек.

Изилдөө ишинде тарыхый-объективдүүлүк, логикалык-салыштырмалуу принциптерин колдонуунун натыйжасында изилденип жаткан проблема боюнча жалпы жана жеке окуялар бири-бири менен тыгыз байланышта каралып, негизги жыйынтыктар жасалган. Аталган эмгекте тарыхыйлуулук методу жана анализ жана синтез ыкмалар тарыхнааманы изилдөөдө колдонулду. Тарыхнаамалык анализ ыкмасы ар бир окуя боюнча автордун концепциясын аныктоого, ал эми тарыхнаамалык синтез ыкмасы авторлордун концепцияларын салыштырууга, проблеманы изилдөөдөгү негизги тенденцияларды так көрсөтүүгө мүмкүндүк берет. Андан сырткары изилдөөдөгү түрдүү ыкмалар колдонулду: эмгекте объективдүүлүк, статистикалык; ошондой эле изилденип жаткан предметтин өзгөчөлүгүн жана функциясын ачып берүүгө багытталган тарыхый-генетикалык ыкмалар кеңири пайдаланылды. Аталган ыкманы колдонуу аркылуу Б.Исакеев жашап, иштеген социалисттик системанын (Кыргызстандын мисалында) коомдук, саясий, социалдык, экономикалык жана маданий өнүгүүсүндөгү өзгөчөлүктөргө баа берилди. Тарыхый изилдөөнүн ыкмасында көпчүлүк учурда болуп өткөн окуяны логикалык таризде реконструкциялоо колдонулат. Изилдөө ишинде, тарыхый-биографиялык тарыхый булактардын негизинде Б.Исакеевдин мамлекеттик ишмер катары калыптануусунун факторлору каралып, аныкталды.

Б.Исакеевдин мезгилиндеги коомдун ар кандай багыттарындагы өнүгүүлөрдөгү жалпылыктар менен өзгөчөлүктөрү аныкталды. Диссертация боюнча тарыхнаамалык эмгектерди жана изилдөөнҥн объектиси менен предметине карата тарыхый булактарды талдоодо хронологиялык ыкма колдонулду. Изилдөө ишинде кеӊири колдонулган илимий методдун бири тарыхый «ретроспективдик» метод болду. Ретроспективдик ыкманын негизинде Б.Исакеевдин коомдук-саясий жана мамлекеттик ишмердүүлүгүнүн этаптары хронологиялык методдун негизинде ирээти менен төмөндөн жогору карай изилденип, анын өмүр баяны менен ишмердүүлүгү теӊ каралды.

**“Б.Исакеевдин саясий ишмердүүлүгүнүн башталышы” (1922–1933-жж.)** аттуу III бапта кыргыз советтик мамлекетинин башатында турган кыргыз элинин чыгаан уулдарынын бири Исакеев Баялы Диканбаевичтин мамлекеттик ишмер катары калыптануусу, ал калыптанышына таасир тийгизген өбөлгөлөр каралат. Б.Исакеевдин өмүр жолундагы ар бир этап менен байланышкан шарттар инсан катары калыптануусундагы детерминанттарга кирет.

Б.Исакеев 1897-ж. сентябрда Семиреченск облусунун Учекин волостунда кедей-дыйкандын үй-бүлөсүндө төрөлгөн. Исаке чоң атасы Баялынын тарбия алуусунда чоң роль ойногон. Алгач айылдык медреседе үч жыл билим алып, 1916-ж. Нарындагы үч жылдык орус-жергиликтүү (тузем) мектеп-интернатын аяктаган Б.Исакеев 1916-ж. Улуттук-боштондук көтөрүлүшүнө активдүү катышып, жаштарды тылдык жумуштарга мобилизациялоого каршы чыккан эл менен бирге козголоңчу отряддарда болгон. Көтөрүлүш жеңилгенден кийин Кытайга качып барып, ал жерде 1917-ж. чейин болуп, Кытайдан мекенине кайтып келгенден кийин, алгач Орто-Токой ат-почта станциясына кароолчу, кийин ага арабакеч болуп иштейт. 1918-ж. анын апасы, бир туугандары ачарчылыктан каза болушкан.

Б.Исакеев Нарын почтасы станциянын жетекчиси болуп 1920-ж. чейин иштеп, кийин Үчүкө болуштугунун аткаруу комитетинин катчысы болуп, 1920-жылдын 10-майында партияга мүчө болот. Бул окуя анын советтик бийлик түзүмдөрүнө тартылуусуна өбөлгө түзгөн. Анын сабаттуу болуусу, орус тилин жакшы билүүсү жаңы түзүлгөн бийлик органдарына тартылуусуна жана саясий жактан карьера жасоосуна мүмкүндүк түзгөн.

1920–1922-жж. ал Нарын Угоркомунун Аткаруу комитетинин Учекин волостунун (азыркы Нарын облусунун Кочкор району) катчысы болуп эмгектенген. Андан соң ошол эле жерде Эл сотунун катчысы болуп иштеген. 1922–1924-жж. Нарын угоркомунун агитация-пропаганда бөлүмүнүн башчысы кызматын аркалап, алыскы тоолуу райондо Совет бийлигинин түпкү максатын, ишке ашырып жаткан саясатын карапайым калкка жеткирип, идеологиялык күрөштү алып барган. 1923-ж. май-август айларында ал Ташкенттеги САКУнун алдындагы агитпропчулардын курстарында окуган. Натыйжада ошол жылдын 10-октябрында Лепсинск районун агитпромдун башчылыгына дайындалат. 1924-ж. 13-декабрында Нарын Агитпроптун башчысы, 1925-ж. 7-январында Каракол райкомунун (окрпартбюросунун) жетекчиси кызматтарын аткарган.

Б.Исакеев аткаруу бюросунун мүчөсү катары Каракол-Нарын уезддик комитетинин коомдук-саясий иштерине активдүү катышат. Бул мезгилде Нарын волостундагы эмгекчилеринин ортосундагы жаңжалдардын жагдайларын, Жети-Өгүз жана Барскоон волостторун изилдеп, жергиликтүү жана келгин элдердердин ортосундагы жер-суу чыр-чатактарын иликтеген.

1925-ж. сентябрда ал Москвага БКП(б) БК тушундагы уезддик партиялык кызматкерлердин бир жылдык курсуна жиберилген. Окуу учурунда Б.Исакеев партиялык-советтик иштин тажрыйбасын өздөштүрүп, теориялык жактан билимин тереңдетет. Кийин ал Каракол-Нарын районунун Аткаруу бюросунун башчылыгына дайындалат.

1927-ж. 12-мартында Киробкомдун аткаруу бюросунун чечими менен Б.Исакеев республикалык «Эркин-Тоо» гезитинин жооптуу редактору болуп дайындалган. Бул жооптуу кызматты аткаруу учурунда Б.Исакеев калктын сабатсыздыгын жоюу, саясий маданиятын жогорулатуу маселелерине көңүл буруп, экономикалык, саясий, социалдык-таптык, улуттук, маданий иш-чараларды элге тереңдетип жеткирүүгө аракеттенген. Андан сырткары, кыргыз тили жана адабиятынын терминологиясын калыптандыруу, диалектизмдерди жоюу жана кыргыз элинин бирдиктүү адабий тилин түзүү иштерин алып барган.

1927-ж. күзүндө Б.Исакеев партиянын Киробкомунун пропаганда бөлүмүнүн башчылыгына дайындалган. Бул учурда анын негизги милдети пропагандалык жана агитациялык иштерди жүргүзүү, жер реформасын ишке ашыруу, жер-жерлерде пропаганда жана маданий-агартуу иштерин ишке ашыруу, совет өкмөтүнүн жүргүзүп жаткан саясатын саясий-идеологиялык жактан чыңдоо болгон. 1929-ж. февралында Б.Исакеев Кыргыз АССРинин жер иштери боюнча эл комиссары болуп дайындалган. Ал республикада коллективдештирүү саясатын ишке ашыруу иштерине активдүү катышып, совет бийлигинин социалдык-экономикалык ири реформаларынын маңызын элге жеткирип, аларды бул процесске жигердүү катышууга үндөгөн.

1930-ж. мартында Б.Исакеев БКП(б)нын Киробкомунун экинчи катчы кызматына которулган. Бул учурда мал чарбачылыгы менен алектенген көчмөн жана жарым көчмөн кыргыз калкын отурукташтыруу маселеси негизги орунда турган. Андан сырткары, айыл чарбасынын бул тармагында социалисттик өндүрүштүк мамилелерди орнотуу, бай-манаптарга каршы күрөштү улантуу, кыргыз элинин саясий жашоо мүнөзүн өзгөртүү саясаты ишке ашкан. Элди отурукташтыруу саясаты менен катар калктуу конуштарда элдерге жерлерди бөлүп берүү, жолдорду, ирригациялык курулуштарды куруу, мектептерди, маданият мекемелерин куруу ж.б. социалдык-маданий иш чаралар ишке ашырылган.

Б.Исакеев – 1916-ж. улуттук көтөрүлүштүн жигердүү катышуучусу да болот. Ал орус-жергиликтүү мектепти аяктаган жылдын жаз айларында жалпы Түркстан аймагынын элдери, анын ичинде Кыргызстанда да падышалык Россиянын колониалдык саясатына каршы эл көтөрүлөт. Көтөрүлүш өз максатына жетпей, козголгон эл менен Б.Исакеев Кытайдын Синь-Цзян провинциясына качат. Ал падышачылык бийлик кулагандан кийин, 1917-ж. Февраль революциясынан кийин Кыргызстанга кайтып келет. Б.Исакеев 1931-жылы БКП(б) Киробкомунун экинчи катчысы болуп иштеп турган маалында “Интергельпонун” жумушчуларынын жана темир жолчулардын жыйналышында “Кыргыздардын 1916-жылдагы көтөрүлүшү” деген темада баяндама жасайт. Ал кыргыз элинин улуттук-боштондук үчүн көтөрүлүшүнүн 15 жылдыгына арналып, 1932-жылы “Киргосиздат” басмаканасынан китепче катарында басылып чыгат. Б.Исакеев өзүнүн баяндамасында көтөрүлүш жөнүндө кеңири материалдарды берип, аларды анализдеп, БКП(б) БК Ортоазиялык бюросунун 1916-жылкы Орто Азиядагы көтөрүлүш жөнүндөгү тезистериндеги саясий жыйынтыктарына жана Коммунисттик партиянын саясий багытына туура келгендигин негиздеп, далилдейт.

Республикада дан дыйноо, жалпы ачарчылык менен байланышкан саясий мүнөздөгү ызы-чуулардан улам Ж.Абдрахманов ж.б. бир катар мамлекеттик кызматкерлер бийликтен четтетилишет. Натыйжада мындай чарбалык тартыштыкка Б.Исакеевдин тиешеси жок экендиги маалым болгон соң, жогорку бийлик аны 1933-ж. 27-сентябрында Кыргыз АССР Эл Комиссарлар Кеңешинин төрагалыгына дайындаган.

IV бап **“Баялы Исакеевдин кыргыз мамлекеттүүлүгүнүн калыптанышындагы ролу жана орду”** деп аталат.

Кыргыз АССРинин Борбордук аткаруу комитетинин Президиумунун Токтому менен 1933-жылдын 27-сентябрында Б.Исакеев Кыргыз АССР Эл Комиссарлар Кеңешинин төрагасы болуп дайындалат. Бул кызматта Б.Исакеев 1936-жылы Кыргыз АССРынын Кыргыз Советтик Социалисттик Республикасы болуп түзүлгөндөн кийинки 1937-жылдын 8-сентябрына чейин иштеген. Б.Исакеев бийликте турган жылдары Кыргызстан союздук республикалардын курамына киргип, бирдиктүү мамлекеттин курамында өнүгүү мүмкүнчүлүгүнө ээ болот. Ал республикадагы кайра курууларга жигердүү катышып, жаңы бийлик мекемелерин түзүүгө жана алардын эффективдүү иштөө процессине өз салымын кошкон.

Кыргызстандын улуттук мамлекеттүлүгүнүн калыптануусунда автономиялуу областтан Союздук республикага чейинки этап 12 жылды камтыйт. Бирок, бул аталган мезгил элибиздин коомдук саясий өнүгүүсүндөгү эң оор мезгил болгон. Мамлекеттүүлүктүн калыптанышындагы саясий күрөштөр менен кошо Эл чарбасынын дээрлик бардык тармактарынын (өнөр-жай, айыл чарба, транспорттук тармактар, маданият, элдин социалдык абалын жакшыртуу ж.б.) калыптануусу дагы ишке ашкан. Албетте, бул процесстердин ишке ашуусу кулакка тартуу, саясий кугунтуктоолор, сталиндик террор сыяктуу оор окуялар менен коштолгон.

1936-жылдын 5-декабрында Советтердин бүткүл союздук VIII съезди СССРдин Конституциясын бекитет. Жаңы Конституция боюнча, СССР он бир Советтик Социалисттик Республикалардын биримдиги болгон. Алардын арасына Конституцияга ылайык автономиялык республикадан союздук республика болуп өзгөртүлгөн Кыргыз ССРи да кирет. СССРдин жаңы Конституциясынын кабыл алынышы жана Кыргыз союздук республика түзүлүшү менен, Кыргыз АССРинин союздук республикага өзгөрүшүн мыйзам түрүндө бекитип жана кыргыз элинин коомдук-саясий жана социалдык-экономикалык кайра жаралуусун чагылдырган Кыргыз ССРинин жаңы Конституциясын иштеп чыгуу жана аны кабыл алуу мүмкүнчүлүгү жаралат.

Ушул себептен жана бир эле учурда жалпы элдик талкуулоо үчүн СССРдин жаңы Конституциясынын долбоорун жарыялоого байланыштуу Кыргыз АССРинин БАК Президиуму 1936-жылдын 19-июлундагы “Кыргыз Республикасынын Конституциясынын долбоорун иштеп чыгуу үчүн Комиссия түзүү жөнүндөгү” Токтомуна ылайык Кыргыз АССРинин БАК Президиуму Конституциялык комиссияны түзөт. Анын составына 21 адам кирип, төрагасы болуп, Киробкомунун биринчи катчысы М.Л.Белоцкий бекитилет. Комиссия Кыргыз ССРинин Конституциясынын долбоорун иштеп чыгып, республиканын Советтеринин V съездинде бекитүүгө берилген. Конституциянын өзүнчө бөлүктөрүн иштеп чыгуу үчүн, комиссия 5 подкомиссиядан турган: а) коомдук жана мамлекеттик түзүлүш – төрагасы: М.Л.Белоцкий; б) бийликтин борбордук органдарын уюштуруу – төрагасы: Б.Исакеев; в) бийликтин жергиликтүү органдарын уюштуруу – төрагасы: Х.Жээнбаев; г) сот жана прокуратура - төрагасы – М.Туганбаева; д) жарандардын укуктары жана шайлоо системасы - төрагасы: А.Орозбеков.

Кыргыз ССРинин Конституциясынын биротоло бүткөн долбоору Кыргыз ССРинин БАК Президиумунун 1937-жылдын 11-мартындагы “Кыргыз ССРинин Конституциясынын долбоору жөнүндө” деген Токтому менен жактырылып, иштелип бүтүрүлгөн долбоору жалпы талкуулоо үчүн 1937-жылдын 12-мартында “Советская Киргизия” жана “Кызыл Кыргызстан” гезиттерине жарыяланган. Кыргыз советтеринин V чукул съезди өз ишин 1937-жылдын 20-мартында улантып, анын ишинин жүрүшүндө Конституциянын долбоорун талкуулап, съезд Кыргыз ССРинин Конституциясын бир добуштан бекитет. Съезд, андан тышкары, улуттук-мамлекеттик символдор катарында Кыргыз ССРинин мамлекеттик гербин жана желегин бекитет.

ЭКК жетекчилигине Б.Исакеевдин келиши менен Кыргызстандын эл чарбасын өнүктүрүүнүн экинчи беш жылдык планы (1933-1937-жж.) түзүлүп, аны ишке ашыруунун үстүндө иштей баштайт. Ишмердүүлүгүн эл чарбасынын бардык тармактардагы абалын, республикада социалисттик маданияттын өнүгүү процессин терең изилдөөдөн баштап, өнөр жайдын өнүгүшүнө, жергиликтүү өнөр жайдын өнүгүшү үчүн маанилүү болгон улуттук жумушчу табын даярдоого чоң маани берип, ээлеген кызматына ылайык, эл чарбачылыгынын планындагы көп маселелерди чечет. 1930-жж. республиканын ЭКК көчмөн жана жарым көчмөн чарбаларды отурукташуу маселесин колго алып, республикалык деңгээлде атайын комиссия 1934-жылы түзүлөт. Көчмөн жана жарым көчмөн аймактарда атайын конуштар түзүлүп, мал чарбасын чыңдоо жана өнүктүрүү боюнча чаралардын долбоору иштелип чыккан. Бул учурда тоолуу райондордо: айрыкча, Ат-Башы, Нарын, Кочкор ж.б. чарбалар изилдөөгө алынып, айыл-жерлеринде колхоздоштуруу саясатынын негизинде майда бытыранды дыйкан чарбалары ири уюшкан социалисттик чарбаларга айланган.

Экинчи беш жылдыкта көмүр өндүрүү Кыргызстандын өнөр жайынын негизин түзгөн. Бул мезгилде тоо-кен өнөр жайын өнүктүрүү үчүн бардык зарыл шарттар болуп, көмүр өндүрүүгө чоң көңүл бурулуп, ички өндүрүштү бекемдеп, сырттан көмүр ташууну токтотуу, кубаттуу көмүр бассейдерин түзүү, жаңы шахталарды куруу, эскилерин реконструкциялоо, жумуштарды механизациялоо, геологиялык чалгындоо иштерин күчөтүү, өнөр жайды көмүр менен камсыз кылуу ж.б. маселелерди чечүүгө аракеттер жасалган.

Бир эле мезгилде республикада түндүгүңдө жаңы отун базасын түзүү, нефть өндүрүүнүн көлөмүн 1937-ж. чейин 136 миң тоннага чейин жеткирүү (Чангыр-Таш, Майлы-Сай, Теке-Бел ж.б. нефть объектилерин куруу), андан сырткары, эт, кант, ун, жибек, пахта өндүрүш тармактарын өнүктүрүү пландары коюлат.

Кыргызстандын индустриясынын калыптандыруу процессинде жумушчу адистерди даярдоо максатында 1932–1934-жж. өнөр жай ишканаларында 9 жана 6 айлык курстар ачылган. Натыйжада, бул окуу жайларда 520га жакын жумушчулар даярдалган.

Экинчи беш жылдыкта транспорттук байланыштарды өнүктүрүү маселеси чоң мааниге ээ болгон: Фрунзе-Токмок-Рыбачье темир жолун куруу, автотранспорт жолдорун мындан ары өнүктүрүү ж.б. 1934-жылдын июль айында Б.Исакеев Фрунзе – Рыбачье темир жолду куруу жалпы союздук мааниге ээ экендигин белгилеп, эл чарбасын өнүктүрүүдө, эң бай экономикалык райондору – Ысык-Көл ойдуңу жана Борбордук Тянь-Шанды байланыштырууда чоң мааниге ээ экендигин далилдейт.

Каралып жаткан мезгилде республикада техникалык өсүмдүктөрдү, өзгөчө кызылча, пахта өстүрүү, ошондой эле дан чарбасын интенсивдүү өнүктүрүү милдеттери коюлган. Айыл жерлеринде чакан ГЭСтерди куруу маселелери көтөрүлгөн. Республиканын борбору Фрунзе шаарында турак-жай курулушун жакшыртуу, медициналык институтту ачуу, зооветеринардык институттун алдында агрофакультетти түзүү, бул жерде айыл чарба институтун ачуу иштери башталган.

1930-жж. калктын сабаттуулугу 60% жеткен. Кыргыздардын кайрадан өз жазмасы негизделип, адабияты өнүгүп, көптөгөн жазуучулар өсүп чыгып, кыргыз тилин 30га жакын гезиттер чыга баштаган. Андан сырткары, орто окуу жайлар көбөйүп, үч университет ачылган, анда 1000ге жакын жаштар билим алышкан. Бир эле мезгилде союздук республикалардын жогорку окуу жайларында 2000ге жакын кыргыздар окушкан. 1933–1938-жж. 68 башталгыч, 16 толук эмес орто, 15 орто мектеп, 6 мектеп-интернат курулган.

Ал ЭКК төрагасы болуп иштеген жылдары көркөм адабиятка көп көңүл бурган. 1935-ж. Кыргыз АССРнин Борбордук комитети тарабынан “Манас” эпосун басып чыгаруу тууралуу токтом кабыл алынып, 80 миң рубль бөлүнүп, 17 кишиден турган редколлегиянын курамы бекитилет. Ага Б.Исакеев да кирет. Мына ушундан тарта эпосту басмадан чыгаруу менен орусчага которуу боюнча иштер башталган. Бул үчүн Россиядан мыкты котормочулар алып келинип, аларга жакшы шарттар түзүлгөн. Ушул эле жылдын 27-28-декабрында Фрунзеде Кыргыз өкмөтүнүн жетекчилигин астында “Манас” эпосун изилдөө жана басып чыгаруу боюнча биринчи бүткүл союздук конференция уюштурулган. Анда маркстик-лениндик идеологиянын негизинде “Манас” эпосу элдик жомокпу же мурунку башкаруучу таптардын буржуазиялык-улутчулдук пропагандасыбы?” деген маселенин үстүндө талкуу жүргөн.

Б.Исакеев кыргыз адабияты менен искусствосунун калыптанышына жана өнүгүшүнө да чоң салым кошкон. Жазуучулардын чыгармачылыктарын өркүндөтүү жана аларды ар тараптуу колдоого алуу максатында бир катар конкурстар уюштурулган. Анда эмгекчи элдин турмушун реалдуу чагылдыруу, социалисттик өзгөрүүлөргө басым жасоо талаптары коюлган. 1933-жылдын 3-июнунда Кыргыз АССРинин ЭКК “Адабий-көркөм чыгармалардын сапатын жакшыртуу жөнүндө” деген токтомду кабыл алып, эң жакшы көркөм, прозалык жана драмалык чыгарма үчүн конкурс жарыяланып, жеңүүчүлөр үчүн 6 премиянын суммасы аныкталат. Бул өкмөт тарабынан өткөрүлгөн конкурс Кыргызстандын адабиятынын андан ары өнүгүшүнө түрткү берет.

Б.Исакеев республикада театралдык жана профессионалдык музыкалык искусствонун өнүгүшүнө, театр, Кыргыз мамлекетик филармония, опера, элдик инструменттердин оркестрин түзүүгө чоң салым кошуп, анын колдоосу менен кыргыздын чыгаан музыканттары калыптанган. Кыргыз театрлары менен филармонияларынын сахналары кыргыз искусствосунун өнүгүшүнө эбегейсиз салым кошкон таланттуу аткаруучулар, көрүнүктүү композиторлор менен толукталган. 1937-ж. 26-февралындагы Кыргыз өкмөтү республикада симфония үчүн кадрларды даярдоо боюнча окууларды уюштуруу иштерин колго алуу тууралуу чечимин кабыл алган. Натыйжада 20 адамдан турган улуттук оркестр калыптанган. Көркөм сүрөт өнөрчүлүгүн өнүктүрүү маселеси бул жылдарда колго алынган. 1935-ж. Сүрөтчүлөр союзунун алдында кыргыз сүрөтчүлөрүнүн жана скульпторлорун даярдоо үчүн сүрөт студиясы уюштурулган. Анын алкагында кийинчерээк биринчи жолу искусство мектеби ачылган.

1933-ж. тартып СССР илимдер академиясы республиканын илимий уюмдары менен бирдикте системалуу түрдө археологиялык экспедицияларды уюштура баштайт. Республикада эң алгачкы Кыргыз аймак таануу институтунун алкагында илимий мекемелер: мал чарба илим-изилдөө институту, Тил жана жазуу институту жана аймак таануу музейи түзүлгөн. Илимий адистерди өстүрүү максатында 1936-ж. илимий борбор – Кыргыз ССР Эл Комиссарлар Советинин алдындагы Илимдер комитети түзүлгөн. Кийинки жылдары сейсмикалык станция, кең башкармалыгы, Кыргыз геология башкармалыгы, Кыргызстан жашылча-жемиш станциясы, тамеки тажрыйба станциясы, илим-изилдөө ветеринардык тажрыйба станциясы, ботаникалык бак, эпидемиология жана микробиология институту ж.б. негизделген.

1937-ж. августунда “Правда” гезитине “Буржуазиялык улутчулдар” аттуу макалада Б. Исакеев баштаган бир топ кыргыз жетекчилери улутчул деп аталып, ал 1937-ж. 8-сентябрда Кыргыз ССР өкмөтү Б.Исакеевди ээлеген кызматынан бошотулуп, совет бийлигине каршы иш жүргүзгөн деп айыпталып, камакка алынат. 1937-жылы 8-сентябрда Кыргыз ССР Борбордук Аткаруу Комитетинин Президиумунун партиялык тобу Б.Исакеевди “партиянын жана партияда турбаган массанын ишенимин актаган эмес жана контрреволюциячыл улутчул элементтерди колдогондугу жана камкордугу үчүн” деген чечим менен республиканын ЭКК төрагасынын милдетинен бошотот. 1937-жылдын 10-сентябрында Кыргызстан КП (б) БКнын бюросу өз жыйынында Б.Исакеевдин өздүк ишин карап, «Исакеев жөнүндө» деген маселени күн тартибине киргизип, Бюро Исакеевдин антипартиялык ишмердиги боюнча “бардык фактыларды текшерүүнүн жана материалдарды текшерүүнүн натыйжасында Борбордук Комитет төмөндөгүлөрдү такталды” деп эсептеп, бул айыптын негизинде Кыргызстан КП (б) БКнын бюросу Б.Исакеевди БКтин мүчөлүгүнөн чыгарып, «улутчул эки жүздүү» катарында партиянын чыгарууну чечет.

1937-жылдын 11-сентябрында Кыргызстан КП (б) БКнын Бюросу Б.Исакеевдин «1920-жылдагы Нарын шаарындагы ак бандиттик бондаревдик көтөрүлүшкө» активдүү катышуусунун жыйынтыгы жөнүндө комиссиянын маалыматын угуп, андан аркы иликтөөнү НКВД органдарына өткөрүп берет. Б.Исакеев түрмөдө СССРдин КП Башкы катчысы И.Сталинге жашыруун кат жазып, НКВДнын тергөө органдары ага жалаа жаап жаткандыгын, республикада мыйзамсыз аракеттер жүрүп жаткандыгын белгилейт. Ал улутчулдук жана башка күнөөлөр үчүн айыпталган түпкү улуттун бир катар сабаттуу, билимдүү жетекчилеринин камакка алынганын, кадрларга мындай ээн-эркин мамиле кылуу менен республикага кадрдык зыян келтирилип жатканын, ири ишканаларда жергиликтүү улуттун өкүлдөрү жетекчилик кызматтарда жок экендигин билдирип, жетекчиликтен ушундай принциптуу маселелерди чечүүгө көңүл буруусун өтүнгөн.

1938-жылдын 5-ноябрында СССР Жогорку Сотунун Аскердик коллегиясынын төрагалык кылуучу Бригвоенюрист Алексеев, мүчөлөрү - бригвоенюрист Зайцев жана 1-даражадагы аскердик юрист - Болдырев, секретары - 1-даражадагы аскер юристи Батнердин курамында сыртка чыгып өткөргөн жабык сот заседаниеси Фрунзе шаарында өтүп, “Исакеев Баялы Дикамбаевичке, 1897-жылы туулган, Кыргыз ССР ЭКК мурдагы төрагасына – РСФСРдин Кылмыш-жаза кодексинин 58-2, 58-7, 58-8 жана 58-11 ст. күнөө коюу боюнча. Алдын ала тергөө боюнча, Исакеев 1922-жылдан бери ар кандай а/с [антисоветтик – К.А.А.] улутчул топторго кошулуп, бир нече жылдар бою а/с иш-аракеттерин жүргүзүп, 1922-жылы к.р. Кыргыз ССРинин аймагында аракеттенген жана Совет бийлигин куралдуу кулатууну жана Кыргызстанды СССРден бөлүп чыгарууну максат кылган улутчул козголоңчу террористтик жана диверсиялык-диверсиялык уюмдун составына кирген; 1933-жылдан бери «социал-туран партиясы» деген ат менен түзүлгөн уюмдун жетекчилеринин бири болгон, ага мүчөлөрдү кабыл алган, республиканын эл чарба тармагында зыянкечтик ишмердүүлүк жүргүзүп, калктын массалык саясий нааразычылыгына, бир катар региондордогу куралдуу көтөрүлүштөрдү жана чет жерге көчүп кетүүлөрүнө алып келген” деп айыпталат. СССР Жогорку Сотунун Аскердик коллегиясы Б.Исакеевди РСФСРдин Кылмыш-жаза кодексинин 58.2, 58-7, 58-8 жана 58-11-ст. жана РСФСРдин Уголовный-процессуалдык кодексинин 319 жана 320-статьялары боюнча кылмыш жасагандыгы үчүн күнөөлүү деп тапты. Исакеев Баялы Дикамбаевичти кылмыш жазасынын эң жогорку чарасына — атууга жана ага жарым-жартылай тиешелүү болгон мүлкүн конфискациялоо менен аткарууга өкүм берет. СССР Борбордук Аткаруу Комитетинин 1934-жылдын 1-декабрындагы Токтомунун негизинде чыгарылган өкүм токтоосуз аткарылууга тийиш». Соттун өкүмү акыркы болуп, 1938-жылдын ноябрь айында аткарылат.

Б.Исакеев менен бир эле мезгилде анын жубайы Н.Д.Щеглова камакка алынып, ал эки жыл Фрунзедеги түрмөдө жаткан. 1939-жылы эркиндикке чыгып, абактан чыккандан кийин Б.Исакеевдин ишин кайра кароо үчүн арыз менен кайрылган, бирок ал четке кагылып, ага Б.Исакеев кат алышуу укугу жок атайын лагерде 10 жылга кесилгенин билдиришкен.

1956-жылы Н.Д.Щеглова күйөөсү Б.Д.Исакеевди өлгөндөн кийин реабилитациялоо маселесин кайрадан көтөрүп, 1956-жылдын 12-декабрында СССР Жогорку Сотунун Аскердик коллегиясы Б.Исакеевдин айыптоосу боюнча ишти кайра карайт. Б.Исакеевге карата СССР Жогорку Сотунун Аскердик коллегиясынын 1938-жылдын 5-ноябрындагы өкүмү жаңы ачылган жагдайларга байланыштуу жокко чыгарылып, кылмыштын курамы жок болгондуктан иш кыскартылган. Б.Исакеев өлгөндөн кийин 1956-жылы реабилитацияланган. 1957-жылдын 1-январында Н.Д.Щеглова Кыргыз ССРинин Коммунисттик партиясынын Борбордук Комитетинин секретары И.Р. Рудзаков [И.Раззаков- К.А.А.] Б.Исакеевдин Коммунисттик партияга калыбына келтирилиши жөнүндө арыз жазат. 1957-жылдын 24-январында Кыргызстан Компартиясынын БКнин бюросу жогорудагы билдирүү жөнүндөгү маселени угуп, Кыргызстан КП(б) Борбордук Комитетинин бюросунун 1937-жылдын 10-сентябрындагы Б.Д.Исакеевди КПССтин мүчөлөрүнөн чыгаруу жөнүндөгү чечимин жокко чыгаруу жөнүндө №35/15 токтомун кабыл алат. Кыргызстан КП БКнын алдындагы партиялык комиссиянын мүчөсү К.Дмитриев 1957-жылдын 30-январында Н.Д. Щегловага Б.Исакеевдин партиялык линия боюнча өлгөндөн кийин реабилитацияланышы жөнүндө билдирет.

Кыргыз мамлекеттүүлүгүнү калыптанышында өзүнүн билимин, ишмердүүлүгүн, өмүрүн арнаган кыргыз элинин ХХ кылымынын башындагы жарк этип жанган чыгаан чыгаан уулдарынын бири – Баялы Дыйканбаевич Исакеев 1930-жылдары көптөгөн адамдардын өмүрүн кыйган НКВДнын жазалоочулары тарабынан атып өлтүрүлгөн. Б.Исакеевдин сөөгү Бишкектен 30 чакырым алыстыкта жайгашкан “Ата-Бейит” Улуттук тарыхый-мемориалдык комплексине кайра коюлган.

**КОРУТУНДУ**

Белгилүү мамлекеттик ишмер Баялы Дикамбаевич Исакеевдин ишмердүүлүгү Кыргызстандын 1920-1930-жылдардагы советтик мамлекеттин калыптануу мезгилине туура келип, өлкөдөгү саясий, экономикалык реформалардын ишке ашырылышына түздөн-түз катышкан.

Баялы Исакеевдиин кыргыз мамлекеттүүлүгүнүн калыптанышындагы ролу жана ордун аныктоодоо төмөндөгүдөй ***жыйынтык*** чыгарылды:

* Белгилүү мамлекеттик ишмер Б.Исакеевдин ХХ кылымдын 20-30-жылдарындагы саясий, социалдык-эконмикалык жана маданий өнүгүүсүнө кошкон салымы боюнча тарыхнаамалык эмгектер менен булактык базага анализ кылынып, бир катар архивдик материалдар илимий айлампага алгач киргизилип, проблема боюнча натыйжалуу тыянактар чыгарылды.
* Б.Исакеевдин коомдук-саясий ишмердүүлүгү 1917-ж. Октябрь революциясынан кийинки мезгилге туура келет. Анын Советтик бийлик түзүмдөрүнө тартылуусу бир катар факторлор менен түшүндүлүлөт: алардын ичинде: билимдүүлүгү, эл массасы менен иштөөдөгү жөндөмдүүлүгү жогору болгон. Алгач Ташкенттеги үч айлык курсту, кийинчерээк Москвада бир жылдык партиялык окуудан өткөн Б.Исакеев саясий жактан такшалып, жаңы системанын идеологиясы боюнча теориялык билимин бекемдейт. Ал өз кезегинде анын мамлекеттик жогорку кызматтарга көтөрүүлүсүнө мүмкүндүк түзгөн.
* Коммунисттик идеалдарга терең ишенип, анын баалуулуктарын карманып, 1920-жж. аяк ченинде мамлекеттик кызматка тартылган Б.Исакеев советтик бийликти жер-жерлерде орнотуу, анын идеологиясын пропагандалоо, элдин сабатсыздыгын жоюу, жапырт коллективизациялоо иштерин түшүндүрүү жана элди отурукташтыруу процесстерине түздөн-түз активдүү катышкан;
* Б.Исакеевдин 1916-жылдагы Улуттук-боштондук көтөрүлүштүн 15 жылдыгына арналган баяндамасы боюнча чыккан эмгегинде көтөрүлүштүн келип чыгуусунун себептери менен анын жүрүшүнө жана жыйынтыктарына берген баасы ырааттуулугу, системалуулугу менен айырмаланат. Ошол эле учурда көтөрүлүштүн активдүү катышуучусу катары Б.Исакеевдин берген баасы тарыхый булак катары дагы кызмат кылат.
* Кыргыз совет мамлекетинин калыптануу мезгилинин Кыргыз автономиялуу республикасынын союздук республика болуп кайра түзүлүү этабындагы Б.Исакеевдин кошкон салымы менен ролундагы активдүү иш аракети тарыхый булактар менен илимий эмгектердин негизинде каралып комплекстүү анализ кылынды. Б.Исакевдин кыргыз мамлекеттүүлүгүнүн Кыргыз АССРнан Кыргыз ССРсы болуп кайра түзүлүү этабындагы ролу жана орду чоң. Анын ЭКК төрагасы болуп турган мезгил экономикалык өнүгүүнүн экинчи беш жылдыгына туура келген жана Кыргызстандын Эл чарбасынын бардык тармактарында бир кыйла алгылыктуу иштер аткарылган. Республикада экономикалык жана социалдык инфраструктуранын пайдубалы түптөлөт. Айыл-кыштактарды ирилештирүү жүргүзүлүп, андагы талаа жумуштары механикалаштырыла баштайт. Аймакты өнүктүрүүдө автомобиль жолдорун куруу иштерин улантуу, Фрунзе – Рыбачье темир жолун андан ары куруунун маанилүүлүгүн далилдеп, борбордук бийликтегилерге кайрылып, ири каржылоо маселесин чечүүгө жетишилип, транспорт, энергетика, ири өнөр жайлардын түптөлүшүнө шарттар түзүлө баштаган.
* Б.Исакеев кыргыз элинин маданиятынын өнүгүшүнө да өз салымын кошкон. Ал бийликте турган жылдары жазуучулар, акындар мамлекет тарабынан колдоого алынып, сүрөтчүлөр союзу, алгачкы опера жана балет театрлары түзүүлө баштаган. Каралып жаткан мезгилде кыргыз тилинин жазма маданияты калыптанып, фольклор, улуттук маданияты, илим, билимди өнүктүрүү боюнча бир топ иш чаралар жүргүзүлгөн. Б.Исакеев “Манас” эпосун басып чыгаруу иштерин колдоп, атайын өткөрүлгөн илимий конференцияда аны таанытуу жана жайылтуу иштерин колго алууну сунуштаган.
* СССРдеги бирдиктүү буйрукчул-башкаруу системасынын калыптануусунун негизиндеги саясий күрөштөрдүн жүрүшүндөгү саясий кугунтуктоолор 1920-1930-жылдарда Кыргызстандын тарыхына дагы оор залакасын тийгизген. Кыргыздын белгилүү саясий, мамлекеттик, коомдук ишмерлери ар түрдүү саясий айыптарды бурмалоо жана таңылоо жолу аркылуу жок кылынышкан. Алардын арасында Кыргыз мамлекеттүүлүгүнүн калыптануусунун башында турган белгилүү инсандары - Ж.Абдрахманов, А.Сыдыков, А.Орозбеков, И.Айдарбеков, Э.Арабаев, К.Тыныстанов, Т.Айтматов ж.б. катарында, биз изилдөөгө алган Баялы Дыйканбаевич Исакеев дагы болгон. Б.Исакеев да өзүнүн саясий карьерасынын туу чокусуна жеткен кезде жазыксыз жерден бийликтен четтетилип, камакка алынып, атууга өкүм кылынган.

**Практикалык сунуштар:**

1. Б.Исакеевдин жана ХХ к. биринчи жарымында кыргыз элинен чыккан башка көрүнүктүү инсандардын өрнөктүү өмүрү жана көп кырдуу ишмердүүлүгүнүн мисалында китепчелерди, илимий изилдөөлөрдү жүргүзүү, маалымдоо каражаттары аркылуу макалаларды дайыма жарыялоо, ушул тематикада радио уктурууларды жана теле берүүлөрдү мезгил-мезгили менен уюштуруу зарыл;
2. Б.Исакеевдин ишмердүүлүгүн ар тараптуу изилдеп, объективдүү баа берүү үчүн бир катар илимий конференцияларды уюштуруу натыйжалуу болот;
3. Республиканын жогорку окуу жайлары үчүн Ата Мекен тарыхы боюнча окуу китептеринде көрүнүктүү инсандар, анын ичинде Б.Исакеев жөнүндө атайын темаларды киргизүү жана мурда берилген материалдарды бир кыйла кеңейтүү керек;
4. Б.Исакеевдин мамлекеттик жана коомдук ишмердүүлүгүн архивдик, оозеки булактардын негизинде изилдөө иштерин күчөтүү зарыл.

**Диссертациялык иштин мазмуну төмөнкү басылмаларда чагылдырылган:**

1. Кунтубаева, А.А. Становление и формирование Баялы Исакеева как партийного и государственного деятеляСоветского Кыргызстана [Текст] / А.А.Кунтубаева // Общество: философия, история, культура, №8 (64). - Краснодар, 2019.– С.150-154.

2. Кунтубаева, А.А. Руководящая роль Председателя Совнаркома Б.Исакеева в развитии промышленности советского Кыргызстана [Текст] / А.А.Кунтубаева // Актуальные проблемы социально-гуманитарного и научно-технического знания, №3 (19).- С.21-25.

3. Кунтубаева, А.А. О вкладе Председателя Совнаркома Б.Д.Исакеева в развитие образования, науки и культуры Кыргызстана в 30-е гг. ХХ века [Текст] / А.А.Кунтубаева // Российская наука и образование сегодня: проблемы и перспективы, №5 (30). – Курск, 2019. – С.15-19.

4. Кунтубаева, А.А. Баялы Исакеев – жертва политических репрессий 1937-1938 годов [Текст] / А.А.Кунтубаева // Наука, новые технологии и инновации Кыргызстана, №9.- Бишкек, 2019. С.138-142.

5. Кунтубаева, А.А. Доклад Баялы Исакеева «Киргизское восстание 1916 года» - ценный исторический источник [Текст] / А.А.Кунтубаева // Наука, новые технологии и инновации Кыргызстана, №11.- Бишкек, 2019. – С.171-176.

6. Кунтубаева, А.А. Баялы Исакеевдин кыргыз совет өкмөтүнүн калыптануу мезгилиндеги ишмердүүлүгү (1920-1933- жылдар) [Текст] / А.А.Кунтубаева // Известия Вузов Кыргызстана, №5.-Бишкек, 2021. – С.191-195.

7. Кунтубаева, А.А. Б.Исакеевдин инсан болуп калыптанышы жана 1920-1930-жж. партиялык ишмердүүлүгү [Текст] / А.А.Кунтубаева // Научные исследования в Кыргызской Республике, №1.-Бишкек, 2022. – С.29-36.

**Кунтубаева Айжамал Ахматбековнанын “Баялы Исакеевдин кыргыз мамлекеттүүлүгүнүн калыптанышындагы ишмердүүлүгү” деген темадагы 07.00.02 – Ата мекен тарыхы адистиги боюнча тарых илимдеринин кандидаты окумуштуулук даражасын изденип алуу үчүн жазылган диссертациялык ишинин**

**РЕЗЮМЕСИ**

**Негизги сөздөр:** Баялы Исакеев,Коммунисттик партия, мамлекет, ЭКК, Кыргыз АССРи, Кыргыз ССРи, Конституция, конференция, съезд, партиялык кызматкер, ишмер, индустриялаштыруу, коллективдештирүү, отурукташуу, маданият, саясий репрессия.

**Изилдөөнүн объектиси** – чыгаан мамлекеттик ишмер Б.Исакеевдин кыргыз мамлекеттүүлүгүнүн калыптанышындагы ишмердүүлүгү.

**Изилдөөнүн предмети –** ХХ-кылымдын 20-30-жж. кыргыз мамлекеттүүлүгүнүн калыптанышындагы улуттук лидерлердин ролу.

**Изилдөө ишинин максаты –** Б.Исакеевдин коомдук-саясий ишмердүүлүгүн комплекстүү изилдөө, анын Кыргыз совет мамлекеттүүлүгүнүн калыптанышындагы ордун жана саясий ишмердүүлүгүн ачып берүү.

**Изилдөө ыкмалары:** тарыхыйлуулук,биографиялык, тарыхый-салыштырмалуулук, хронологиялык, структуралык-функционалдык, тарыхый-типологиялык ж.б. ыкмалар колдонулду.

**Изилдөөнүн илимий жаңылыгы:** Тарыхый булактардын негизинде кыргыз тарыхнаамасында Б.Исакеевдин кыргыз мамлекеттүүлүгүнүн калыптанып жана бекемделишиндеги ишмердүүлүгү диссертациялык деңгээлде алгач изилденди; Б.Исакеевдин мамлекеттик ишмер катары калыптануусундагы негизги факторлор аныкталды; 1916-жылдагы Улуттук-боштондук көтөрүлүштүн тарыхый мааниси, келип чыгышы, көтөрүлүштүн мүнөзү, кыймылдаткыч күчтөрү Б.Исакеевдин көтөрүлүштүн 15 жылдыгына карата жасаган доклады боюнча анализ кылынды; 1930-жылдардагы республикадагы социалдык-экономикалык өзгөрүүлөрдүн жүрүшүнө жигердүү катышкан Б.Исакеевдин ишмердүүлүгүнө комлекстүү анализ кылынып, тыянактар чыгарылды; Билим берүү, илим жана маданиятты өнүктүрүүгө кошкон салымына баа берилди; Б.Исакеевдин 1937-1938-жылдардагы массалык репрессиялоонун курмандыгы болушундагы саясий кырдаал менен факторлорго илимий анализ кылынды.

**Изилдөөнүн практикалык мааниси.** Диссертациялык иштин жыйынтыктарын жана натыйжаларын Кыргызстандын ХХ кылымдын 20-30-жылдагы коомдук-саясий жана маданий-экономикалык тарыхы боюнча илимий, окуу эмгектерди жазууда пайдаланууга болот.

**Колдонуу тармагы:** изилдөөнүн жыйынтыктарын тарых илиминдеги инсан таануу багытындагы изилдөөлөрдү жүргүзүүдө, Кыргыз мамлекеттүүлүгүнүн калыптанып, бекемделишиндеги белгилүү саясий, мамлекеттик ишмерлер жөнүндө курстардык окууда, жаштарды мекенчилдике тарбиялоодо кеңири колдонууга болот.

**РЕЗЮМЕ**

диссертации Кунтубаевой Айжамал Ахматбековны на тему:

**“Баялы Исакеевдин кыргыз мамлекеттүүлүгүнүн калыптанышындагы ишмердүүлүгү”** на соискание ученой степени кандидата исторических наук по специальности07.00.02 – Отечественная история

**Ключевые слова:** Баялы Исакеев,Коммунистическая партия, государство, СНК, Кыргызская АССР, Кыргызская ССР, Конституция, конференция, съезд, партийный работник, деятель, индустриализация, коллективизация, оседание, культура, политическая репрессия.

**Объект исследования** – деятельность видного государственного деятеля Баялы Исакеева в становлении кыргызской государственности

**Предмет исследования –** роль национальных лидеров в становлении кыргызской государственности в 20-30-гг. ХХ века.

**Цель исследования –** комплексное исследование общественно-политической деятельности Б.Исакеева, раскрытие его политической деятельности и места в становлении кыргызской советской государственности.

**Методы исследования:** историзм, биографический, историко-сравнительный, хронологический, структурно-функциональный, историко-типологический и др.

**Научная новизна исследования:** впервые в кыргызской историографии на диссертационном уровне на основе исторических источников исследована деятельность Б.Исакеева в становлении и укреплении кыргызской государственности; определены основные факторы становления Б. Исакеева как государственного деятеля; по докладу, сделанному Б. Исакеевым по случаю 15-летия восстания проанализированы историческое значение, происхождение, характер восстания, движущие силы национально-освободительного восстания 1916 г.; всесторонне проанализирована деятельность Б.Исакеева, активно участвовавшего в социально-экономических преобразованиях республики в 1930-е гг., и сделаны выводы; оценен вклад Б.Исакеева в развитие образования, науки и культуры Кыргызстана; научно проанализированы политическая ситуация и факторы послужившие причиной массовых репрессий 1937-1938 гг., в т. ч. Б. Исакеева.

**Практическая значимость результатов исследования.** Результаты и выводы диссертационного исследования могут быть использованы при написании научных работ, учебников по общественно-политической и культурно-экономической истории Кыргызстана в 20-30-х гг. ХХ века.

**Область применения.** Результаты исследования могут быть широко использованы при проведении исследований в области личностоведения в исторической науке, курсовых чтениях об известных политических, государственных деятелях в становлении и укреплении кыргызской государственности, патриотическом воспитании молодежи.

RESUME

dissertation on the subject of Kuntubaevoi Aijamal Akhmatbekov:

**“Bayaly Isakeev's role in the formation of Kyrgyz statehood”** competition for the candidate of historical sciences in the field of history 07.00.02 - National history

**Keywords:** Bayaly Isakeev, Communist Party, state, SNK, Kyrgyz ASSR, Kyrgyz SSR, Constitution, conference, congress, party worker, worker, industrialization, collectivization, settlement, culture, political repression.

**The object** of research is the place of individuals in the formation of the Kyrgyz state.

**The subject** of the study is the place of prominent statesman Bayaly Isakeeva in the formation of the Kyrgyz state

**The purpose** of the study is a comprehensive study of the social and political activities of B. Isakeev, the disclosure of his political activities and his place in the formation of the Kyrgyz Soviet state.

**Methods of research:** historicism, biographical, historical-comparative, chronological, structural-functional, historical-typological, etc.

**Scientific novelty of the study:** for the first time in Kyrgyz historiography at the dissertation level, the activity of B. Isakeeva in the formation and strengthening of the Kyrgyz state was investigated on the basis of historical sources; The main factor of the determination of B. Isakeeva as a statesman; according to the report, made by B. On the occasion of the 15th anniversary of the uprising, Isakeev analyzed the historical significance, origin, character of the uprising, driving forces of the national-liberation uprising of 1916; comprehensively analyzed the activities of B. Isakeev, who actively participated in the social and economic transformations of the republic in 1930, and made a conclusion; valued contribution of B. Isakeeva to the development of education, science and culture in Kyrgyzstan; The political situation and factors that caused the mass repressions of 1937-1938 are scientifically analyzed, in vol. h. B. Isakeeva.

**Practical significance of research results.** The results and conclusions of the dissertation research can be used when writing scientific works, textbooks on social-political and cultural-economic history of Kyrgyzstan in the 20-30s. 20th century.

**Area of ​​application.** The results of the research can be widely used when conducting research in the field of personality studies in historical science, course readings about famous politicians, statesmen in the establishment and strengthening of the Kyrgyz statehood, patriotic education of youth.